**Sjovere end du tror at synge i kor**

**Syng dig glad gennem efteråret og vinteren med Tisvildekoret**

*Af Kaj Elgaard, Tisvildekoret*

Er du glad for at synge, så læs videre her: Tisvildekoret er klar til en ny sæson, og vi vil gerne se nye ansigter og høre nye stemmer blandt os.

Vi øver hver mandag mellem 19.00 og 21.15 på Tisvilde Skole. Vi har ingen ambitioner om at være det bedste kor i verden, men vi vil gerne være så gode, at vi selv synes, koret lyder godt. Og ikke mindst vil vi have det sjovt og hyggeligt, når vi mødes. Så det vigtigste er ikke, hvor god du er til at synge, men om du har lyst til at synge.

Vi er i øjeblikket 24 medlemmer af koret. Vi vil rigtig gerne være flere sopraner, og vi vil gerne være et par stykker mere i herregruppen. Vi er i øjeblikket fem herrer, men drømmer om et par herrer mere vil være med, så koret kan få en bredere klag med to herrestemmer (tenor og bas).

Hvis du synger alt, så kom bare alligevel. Vi skal nok finde en plads til dig. Hvis du ikke ved, hvad du synger, så finder vi også ud af det.

Vores dirigent, Henrik Jensen, har i samarbejde med koret valgt repertoiret, der er meget alsidigt med både populære sange og mere højtidelige salmer. Vi satser på at give to koncerter hver sæson, så vi har et mål at øve os frem imod: En julekoncert i december og en forårskoncert ved sæsonens afslutning i maj.

Vi får i det kommende år mulighed for at forberede os til hver øvegang med lydfiler af de enkelte stemmer, så vi bruger mindre tid på at lære stemmer og mere tid til at synge sammen og få koret til at lyde godt. Desuden har vi fået 10.000 kr. fra Musik i Lejet til en workshop, som vi holder i løbet af efteråret. Her får vi ny inspiration udefra, og vi har tidligere brugt erfaringer og materiale fra workshops i korets videre arbejde.

Du er velkommen til at komme forbi og prøve, om Tisvildekoret er noget for dig. Vi øver første gang mandag den 4. september kl. 19.00 i foredragssalen på Tisvilde Skole.

Har du spørgsmål, kan du kontakte korets formand, Lene Møller, på mail lnmller@gmail.com

Billedtekst: *Tisvildekoret sang en velbesøgt forårskoncert i Vejby Kirke.*

Billedtekst: *Musik i Lejet støttede Tisvildekoret med 10.000 kr., som vi skal bruge til en spændende og inspirerende workshop i efteråret.*